Sporazum je trebalo potpisati sa državom BiH
Predsjedavajući Vijeća ministara BiH Adnan Terzić i predsjednik Hrvatske, Stjepan Mesić izrazili žaljenje što se Srbija opredijelila da
Predsjedavajući Vijeća ministara BiH Adnan Terzić izrazio je danas žaljenje što se Srbija opredijelila da potpiše Sporazum o specijalnim vezama samo s Republikom Srpskom. Ne osporavajući pravo Srbije i RS-a da potpisuju ovakav sporazum, Terzić ipak smatra kako su već odavno na ovim prostorima "puhnuli novi vjetrovi". U tom kontekstu je pojasnio kako bi Srbija stoga trebalo da potpisuje sporazum o saradnji "sa cijelom BiH koji će biti u interesu RS-a, a ne samo s RS-om koji će biti u interesu BiH". Današnje potpisivanje sporazuma o uspostavljanju posebnih odnosa između Republike Srbije i Republike Srpske, jednoga od dva entiteta u sklopu suverene i međunarodno priznate države Bosne i Hercegovine, potez je koji bi mogao imati dugoročne negativne posljedice za stabilnost ne samo BiH nego i šire regije, izjavio je hrvatski predsjednik Stjepan Mesić. "Svjesna potrebe jačanja BiH kao jedinstvene države u kojoj će pripadnici sva tri konstitutivna naroda biti ravnopravni na cijelom državnom području, Republika Hrvatska nikada nije sklapala sporazum o posebnim odnosima s Federcijom BiH", dodaje se u Mesićevoj izjavi. "U konkretnom slučaju BiH, sporazume o posebnim odnosima trebalo bi sklapati s državom koja je međunarodno priznata, a ne s entitetima koji su - u osnovi - stvar unutarnje organizacije te države, a čije je uspostavljanje, objektivno gledano, bilo način da se vlasti u tadašnjoj SR Jugoslaviji i Republici Hrvatskoj, ali i vodstva zaraćenih strana u BiH, privole na potpisivanje Daytonskih sporazuma", smatra Mesić.